-----------------------------------------------------------------------
  2. ปัจจัยความเสี่ยง

  -----------------------------------------------------------------------

บริษัทได้กำหนดโครงสร้างการกำกับดูแลและรับผิดชอบการบริหารความเสี่ยง
โดยคณะกรรมการบริหารความเสี่ยงของบริษัท มีบทบาทในการกำหนดนโยบาย
แนวทางและกรอบการดำเนินงานการบริหารความเสี่ยงในเชิงบูรณาการ
โดยมุ่งเน้นการเสริมสร้างและสนับสนุนการบริหารความเสี่ยงให้ประสบความสำเร็จทั่วทั้งองค์กร
ทั้งนี้ คณะกรรมการบริหารความเสี่ยงได้ดำเนินการประเมินปัจจัยความเสี่ยงทั้งภายใน ภายนอก
วิเคราะห์ ติดตามทบทวนความเพียงพอของนโยบายและระบบการบริหารความเสี่ยง
รวมทั้งหามาตรการ เพื่อลดความเสี่ยงในองค์กรให้อยู่ในระดับที่เหมาะสม
โดยจำแนกความเสี่ยงหลักๆ ที่สำคัญเป็น 5 ด้าน ดังนี้

2.1. ด้านรายได้

กระแสความต้องการทางด้านเทคโนโลยีการสื่อสารผ่านอินเทอร์เน็ตยังเป็นที่นิยมเพิ่มมากขึ้นอย่างต่อเนื่อง
ทำให้ผู้คนทุกระดับและสังคมต้องมีการปรับตัวและพัฒนาให้ทันต่อการเปลี่ยนแปลงในโลกของการสื่อสาร
ที่ผู้คนจะติดต่อสื่อสารเชื่อมโยงกันได้ตลอดเวลาเปรียบเสมือนการย่อโลกทั้งใบให้เล็กลงระหว่างผู้ใช้ข้อมูลในกลุ่มต่างๆ
จนเกิดเป็นกระแสเครือข่ายทางสังคม (Social Network) บนโลกออนไลน์
ที่เปิดโอกาสให้เกิดการแลกเปลี่ยนข้อมูล ข่าวสาร ทั้งภาพและเสียง การแสดงความคิดเห็นและอื่นๆ
ตามความสนใจของแต่ละบุคคล
และในขณะเดียวกันการเร่งปรับปรุงอุปกรณ์สื่อสารต่างๆที่อยู่ใกล้ตัวให้มีความสามารถรองรับกับการแลกเปลี่ยนข้อมูลได้เร็วขึ้น
จะยิ่งเป็นสิ่งกระตุ้นให้เกิดกระแสความต้องการเกี่ยวกับอินเทอร์เน็ตมากยิ่งขึ้น

กลุ่มบริษัท จัสมิน
ได้มีการปรับธุรกิจเพื่อรองรับการขยายตัวทางด้านเทคโนโลยีการสื่อสารและเพื่อให้กลุ่มบริษัทมีผลการดำเนินงานที่ดี
เป็นไปตามเป้าหมายที่กำหนดไว้ โดยมุ่งเน้นในธุรกิจต่างๆ เช่น

 ธุรกิจให้บริการอินเทอร์เน็ตความเร็วสูง (Broadband Business) ได้แก่ TTTBB และ TTTI
โดยการสร้างและขยายโครงข่ายอินเทอร์เน็ตความเร็วสูง การตั้งจุด WiFi Access Point
ในนาม 3BB-WiFi ให้ครอบคลุมและสามารถรองรับความต้องการของลูกค้าทั่วประเทศ
การปรับปรุงคุณภาพการให้บริการที่ดี เพื่อให้ลูกค้ามีความสะดวก รวดเร็วยิ่งขึ้น
รวมถึงการเพิ่มธุรกิจด้านการพัฒนาซอฟต์แวร์
สำหรับผู้ใช้บริการอินเทอร์เน็ตความเร็วสูงที่จะช่วยสร้างมูลค่าเพิ่มให้แก่บริการอินเทอร์เน็ตความเร็วสูงสำหรับกลุ่มเป้าหมายใหม่ๆ

 ธุรกิจให้บริการโครงข่ายโทรคมนาคม (Telecom Network & Service Provider
Business) ได้แก่

- JasTel ซึ่งเป็นผู้ให้บริการเช่าใช้โครงข่าย และให้บริการโทรคมนาคม ทั้งในประเทศ
และระหว่างประเทศผ่านโครงข่ายเคเบิล ประกอบด้วย เคเบิลใยแก้วนำแสงภาคพื้นดิน ใต้น้ำ
และสายทองแดง โดยได้รับใบอนุญาตประกอบกิจการโทรคมนาคมประเภทที่ 2
แบบมีโครงข่ายเป็นของตนเองเพื่อให้เช่าใช้ และให้บริการโทรคมนาคมเฉพาะกลุ่ม
ซึ่งจากการขยายโครงข่ายเพิ่มขึ้นเพื่อให้มีเส้นทางเชื่อมต่อไปยังโครงข่ายของประเทศต่างๆ
จึงทำให้บริษัทเป็นศูนย์กลางของ Traffic จำนวนมาก ส่งผลให้ต้นทุนต่อวงจรเช่าลดลง
และช่วยเอื้อประโยชน์ต่อธุรกิจในกลุ่มเดียวกัน

- ACU ซึ่งมีทีมงานวิศวกรผู้มีประสบการณ์เกี่ยวกับการสื่อสารโทรคมนาคม
ได้จับมือกับพันธมิตรผู้ให้บริการโทรศัพท์มือถืออันดับหนึ่งของประเทศ-เอไอเอส และ TTTBB
เพื่อเป็นการเพิ่มศักยภาพในการแข่งขันในตลาด อินเทอร์เน็ตความเร็วสูงแบบไร้สาย WiFi
ให้เป็นโครงข่ายที่มั่นคง แข็งแรง

 ธุรกิจงานจัดหา ออกแบบและวางระบบสื่อสารและโทรคมนาคม (System Integration
Business) ได้แก่ JTS ซึ่งเป็นผู้ดำเนินธุรกิจแบบครบวงจร
รวมถึงเป็นตัวแทนจำหน่ายอุปกรณ์เครื่องมือวัดด้านระบบสื่อสารจากต่างประเทศ
และให้บริการจัดทำระบบความปลอดภัยแบบต่างๆ (Security System)
ซึ่งสามารถหารายได้จากกลุ่มลูกค้าทั้งภาครัฐและภาคเอกชน และ CCS
ซึ่งเป็นผู้ดำเนินธุรกิจในระบบ Cloud Computing โดยเน้นการพัฒนา Software Solution
ต่างๆ เพื่อตอบสนองความต้องการของลูกค้าและธุรกิจแนวใหม่

 ธุรกิจอื่นๆ (Other Businesses) ได้แก่ PA ซึ่งดำเนินธุรกิจด้านอสังหาริมทรัพย์
โดยการให้เช่าพื้นที่ในอาคารสำนักงาน จัสมิน อินเตอร์เนชั่นแนล ทาวเวอร์
และให้บริการที่เกี่ยวเนื่อง PA
มุ่งเน้นที่จะปรับปรุงรูปแบบการบริการให้เหมาะสมกับการใช้งานและได้พัฒนารูปแบบบริการเสริมใหม่ๆ
โดยเน้นการมีจุดแข็งในเรื่องของการเป็นศูนย์กลางระบบโทรคมนาคมและระบบการสำรองข้อมูลแก่ลูกค้าซึ่งผู้เช่าจะมีความปลอดภัยจากอุทกภัย
สามารถดำเนินธุรกิจได้อย่างต่อเนื่อง และเป็นสิ่งที่ดึงดูดใจแก่ผู้เช่ารายใหม่

2.2. ด้านการเงิน

จากปัญหาอุทกภัยซึ่งส่งผลกระทบต่อการฟื้นตัวของเศรษฐกิจไทยในวงกว้าง
อัตราเงินเฟ้อที่ยังคงมีแนวโน้มสูงขึ้น ปัจจัยการชะลอตัวของเศรษฐกิจโลก
ราคาน้ำมันที่ยังมีแนวโน้มทรงตัวในระดับสูง
และความผันผวนของระบบการเงินโลกที่มีแนวโน้มเพิ่มสูงขึ้นตามปัญหาเสถียรภาพทางเศรษฐกิจในกลุ่มประเทศยุโรป
ล้วนเป็นสิ่งสำคัญที่อาจส่งผลกระทบให้เกิดความเสี่ยงต่ออัตราแลกเปลี่ยนและอัตราดอกเบี้ย ดังนี้

 ความเสี่ยงจากความผันผวนของอัตราแลกเปลี่ยนเงินตราต่างประเทศ
เนื่องจากบริษัทมีรายได้หลักเป็นสกุลเงินบาท
แต่มีค่าใช้จ่ายเกี่ยวกับการจัดซื้ออุปกรณ์สื่อสารข้อมูล/โทรคมนาคม
และการเช่าใช้วงจรจากพันธมิตรทางธุรกิจในต่างประเทศที่ต้องชำระในรูปของสกุลเงินตราต่างประเทศ
ทั้งนี้ กลุ่มบริษัท จัสมิน
มีนโยบายในการป้องกันความเสี่ยงโดยการติดตามสภาวะความเปลี่ยนแปลงของปัจจัยที่ส่งผลกระทบต่ออัตราแลกเปลี่ยนเงินตราต่างประเทศอย่างใกล้ชิด
การใช้เครื่องมือทางการเงินที่เหมาะสม
การพิจารณาช่วงเวลาที่เหมาะสมในการเข้าทำสัญญาแลกเปลี่ยนเงินตราต่างประเทศล่วงหน้า
(Forward Contracts) รวมถึงการเก็บสำรองเงินในบัญชี USD
อย่างเหมาะสมสำหรับการจ่ายชำระค่าสินค้าจากต่างประเทศ

 ความเสี่ยงจากความไม่แน่นอนของอัตราดอกเบี้ย
ซึ่งจะเปลี่ยนแปลงตามสภาวะเศรษฐกิจและอัตราเงินเฟ้อ
ส่งผลกระทบทำให้ต้นทุนทางการเงินเปลี่ยนแปลงไป ทั้งนี้ กลุ่มบริษัท จัสมิน
มีนโยบายในการป้องกันความเสี่ยงโดยการวางแผนกระแสเงินสดให้เพียงพอต่อการชำระดอกเบี้ยเงินกู้
และจากการบริหารการเงินอย่างเหมาะสมจะสามารถชำระคืนเงินกู้ก่อนระยะเวลาที่กำหนด
รวมถึงการจัดโครงสร้างเงินทุนภายใต้สถานการณ์ต่างๆ ล่วงหน้า
โดยการจัดหาจากแหล่งเงินทุนภายในกลุ่มบริษัท จัสมิน และจากเงินกู้สถาบันการเงิน

2.3 ด้านบุคลากร

กลุ่มบริษัท จัสมิน
ได้วางแผนอัตรากำลังคนล่วงหน้าเพื่อเตรียมความพร้อมสำหรับรองรับโครงการต่างๆ
ให้ทันตามความต้องการ โดยเฉพาะทางด้านเทคนิคและเทคโนโลยีเกี่ยวกับการสื่อสาร
ซึ่งเป็นที่ต้องการของตลาดโดยรวม การจ้างพนักงานชั่วคราวสำหรับงานโครงการที่มีระยะเวลาสั้นๆ
และหมุนเวียนสับเปลี่ยนพนักงานให้เหมาะสมกับปริมาณงาน นอกจากนี้การพัฒนาบุคลากร
โดยการฝึกอบรมพนักงานอย่างต่อเนื่องตามความต้องการของโครงการหรือตำแหน่งงาน
เพื่อให้เกิดความรู้ ความสามารถ มีทักษะในการปฏิบัติงานได้อย่างเหมาะสม
ทันต่อโลกในยุคปัจจุบันที่มีการเปลี่ยนแปลงอย่างรวดเร็วและตลอดเวลา
การส่งเสริมให้บุคลากรมีความก้าวหน้าในสายอาชีพตามความรู้ความสามารถบนพื้นฐานของการประเมินผลการปฏิบัติงานอย่างเป็นธรรม
การกำหนดค่าตอบแทนให้เหมาะสมกับลักษณะงานและความรับผิดชอบ
โดยเทียบเคียงกับธุรกิจประเภทเดียวกัน

2.4 ด้านการตลาดและการแข่งขัน

จากสภาวะการแข่งขันในปัจจุบัน ตลาดอินเทอร์เน็ตความเร็วสูงยังคงมีความรุนแรงอย่างต่อเนื่อง
เนื่องจาก กทช. ได้ออกใบอนุญาตให้กับผู้ให้บริการหลากหลายประเภท
เพื่อส่งเสริมการแข่งขันให้มีจำนวนผู้ใช้งานอินเทอร์เน็ตเพิ่มมากขึ้น
นอกจากนี้กระทรวงเทคโนโลยีสารสนเทศและการสื่อสาร
ได้ประกาศนโยบายบรอดแบนด์แห่งชาติในปี 2553 และ
บริการอินเทอร์เน็ตไร้สายความเร็วสูงฟรีแก่สาธารณชนในกรุงเทพฯ ในปี 2554
จึงอาจส่งผลกระทบในด้านส่วนแบ่งทางการตลาด
ซึ่งบริษัทได้ป้องกันความเสี่ยงในเรื่องดังกล่าวโดยการสร้างและขยายโครงข่ายอินเทอร์เน็ตความเร็วสูงให้ครอบคลุมและสามารถรองรับความต้องการของลูกค้าได้ทั่วประเทศ
การบำรุงรักษาอุปกรณ์สื่อสารข้อมูลและโทรคมนาคมให้มีประสิทธิภาพ
จะช่วยรักษาส่วนแบ่งทางการตลาดให้เพิ่มขึ้น การขยายจุดให้บริการอินเทอร์เน็ตไร้สายความเร็วสูง
(WiFi) ให้ครอบคลุมพื้นที่สำคัญต่างๆ
ทั่วประเทศและการสร้างวงจรเชื่อมต่อระหว่างประเทศไปยังเครือข่ายอินเทอร์เน็ตในต่างประเทศโดยตรง
รวมถึงการหาพันธมิตรทางธุรกิจในการบริการ

2.5 ด้านปฏิบัติการบำรุงรักษา

การเป็นผู้นำเกี่ยวกับการให้บริการทางด้านอินเทอร์เน็ตนั้น
การบำรุงรักษาโครงข่ายให้มีเสถียรภาพเป็นสิ่งที่สำคัญที่สุด
ความเสี่ยงที่เกิดจากการขัดข้องของระบบจะส่งผลกระทบต่อความเชื่อมั่นของผู้ใช้บริการ
ซึ่งบริษัทได้ป้องกันความเสี่ยงในเรื่องดังกล่าวโดยจัดทำแผนรองรับสำหรับเหตุการณ์หรือกรณีฉุกเฉิน
เพื่อรองรับและการแก้ปัญหาขัดข้องที่อาจจะเกิดขึ้นกับโครงข่ายของบริษัท การติดตั้งระบบ
Environment Alarm เพื่อให้สามารถเฝ้าระวังและทราบเหตุการณ์ผิดปกติที่เกิดขึ้น
การบำรุงรักษาและการตรวจเช็คอุปกรณ์ในระบบให้มีประสิทธิภาพ
และสามารถใช้งานได้อย่างต่อเนื่อง
โดยหน่วยงานที่รับผิดชอบเกี่ยวกับโครงข่ายได้ดำเนินการปรับปรุง ดูแล ตรวจเช็ค แก้ไขเหตุเสีย
ซ่อมแซมระบบตามตารางที่กำหนดไว้ล่วงหน้า
การจัดเตรียมอุปกรณ์สำรองเพื่อเปลี่ยนทดแทนในจำนวนที่เหมาะสม
รวมถึงการเตรียมเส้นทางโครงข่ายสำรองและระบบไฟฟ้าสำรอง
ในจุดหลักที่สำคัญของโครงข่ายเพื่อ Back up ระบบให้สามารถให้บริการได้อย่างต่อเนื่อง